[pic] | EUROOPA ÜHENDUSTE KOMISJON |

Brüssel 8.4.2008

KOM(2008)183 lõplik

2008/0071 (ACC)

Ettepanek

NÕUKOGU OTSUS

kaubandust ja kaubandusküsimusi käsitleva vahelepingu sõlmimise kohta ühelt poolt Euroopa Ühenduse ning teiselt poolt Bosnia ja Hertsegoviina vahel,

(komisjoni esitatud)

SELETUSKIRI

1. Lisatud nõukogu otsuse ettepanek on õiguslik vahend, mille abil Euroopa Ühendus ning Bosnia ja Hertsegoviina kirjutavad vahelepingule alla ja sõlmivad selle.

2. Kooskõlas nõukogu 21. novembril 2005. aastal vastuvõetud läbirääkimissuunistega lõpetas komisjon 2006. aasta detsembris Bosnia ja Hertsegoviinaga läbirääkimised stabiliseerimis- ja assotsieerimislepingu üle. Komisjon parafeeris 4. detsembril 2007. aastal Sarajevos Bosnia ja Hertsegoviinaga sõlmitava stabiliseerimis- ja assotsieerimislepingu teksti ning vahelepingu teksti. Komisjon teeb nõukogule ettepaneku alla kirjutada ja sõlmida stabiliseerimis- ja assotsieerimisleping, mis jõustub alles pärast seda, kui selle on ühelt poolt ratifitseerinud ühendus ja selle liikmesriigid ning teiselt poolt Bosnia ja Hertsegoviina.

3. Komisjon teeb kooskõlas läbirääkimissuuniste ning stabiliseerimis- ja assotsieerimislepingu artikliga 135 ettepaneku sõlmida vaheleping kuni stabiliseerimis- ja assotsieerimislepingu ratifitseerimiseni, et stabiliseerimis- ja assotsieerimislepingu kaubandust ja kaubandusküsimusi käsitlevad sätted võiksid jõustuda peale stabiliseerimis- ja assotsieerimislepingule alla kirjutamist. Komisjon pidas Bosnia ja Hertsegoviinaga läbirääkimisi vahelepingu teksti üle ning parafeeris selle Sarajevos 4. detsembril 2007.

4. Nõukogu 18. septembri 2000. aasta muudetud määrusega (EÜ) nr 2007/2000 (millega kehtestatakse erandlikud kaubandusmeetmed Euroopa Liidu stabiliseerimis- ja assotsieerimisprotsessis osalevate või sellega seotud maade ja territooriumide suhtes, millega muudetakse määrust (EÜ) nr 2820/98 ja tunnistatakse kehtetuks määrused (EÜ) nr 1763/1999 ja (EÜ) nr 6/2000)[1] kehtestatud kaubandussoodustusi kohaldatakse samaaegselt vahelepinguga edasi.

5. Kui nõukogu ja komisjon on ühiselt jõudnud seisukohale, et poliitilised tingimused on täidetud[2], kutsub komisjon nõukogu üles lisatud ettepaneku põhjal läbirääkimiste tulemusi heaks kiitma ning sõlmima vahelepingu Euroopa Ühenduse nimel ja sellele alla kirjutama.

6. 2008/0071 (ACC)

Ettepanek

NÕUKOGU OTSUS

kaubandust ja kaubandusküsimusi käsitleva vahelepingu sõlmimise kohta ühelt poolt Euroopa Ühenduse ning teiselt poolt Bosnia ja Hertsegoviina vahel,

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõiguga ja artikli 300 lõike 3 esimese lausega,

võttes arvesse komisjoni ettepanekut

ning arvestades järgmist:

(1) Kuni […] […] allakirjutatud stabiliseerimis- ja assotsieerimislepingu jõustumiseni ühelt poolt Euroopa Ühenduste ja selle liikmesriikide ning teiselt poolt Bosnia ja Hertsegoviina vahel, on vaja heaks kiita kaubandust ja kaubandusküsimusi käsitlev vaheleping ühelt poolt Euroopa Ühenduse ning teiselt poolt Bosnia ja Hertsegoviina vahel.

(2) Seoses stabiliseerimis- ja assotsieerimisprotsessi raames rakendatud poliitikaga on käesolevas lepingus sisalduvad kaubandussätted erandlikud ega loo Euroopa Liidu jaoks ühtegi pretsedenti Euroopa Ühenduse kaubanduspoliitikas seoses kolmandate riikidega, välja arvatud Lääne-Balkani riigid.

(3) Seetõttu tuleks leping Euroopa Ühenduse nimel alla kirjutada ja heaks kiita.

ON TEINUD JÄRGMISE OTSUSE:

Artikkel 1

Euroopa Ühenduse nimel kiidetakse heaks kaubandust ja kaubandusküsimusi käsitlev vaheleping Euroopa Ühenduse ning Bosnia ja Hertsegoviina vahel koos lepingu lisade, protokollide ning lõppaktile lisatud ühisdeklaratsioonide ja Euroopa Ühenduse deklaratsiooniga.

Esimeses lõigus nimetatud tekstid on lisatud käesolevale otsusele.

Artikkel 2

Nõukogu eesistujale antakse õigus nimetada isikud, kes on volitatud Euroopa Ühenduse nimel vahelepingule alla kirjutama ja hoiule andma artiklis 55 sätestatud heakskiitmiskirja.

(koht), (kuupäev),

Nõukogu nimel

eesistuja

[1] EÜT L 240, 23.9.2000, lk 1. Määrust on viimati muudetud määrusega (EÜ) nr 1946/2005 (ELT L 312, 29.11.2005, lk 1).

[2] 14364/05 Limite